RO Jurnalul Oficial al Uniunii Europene L 164/28

REGULAMENTUL (UE) 2017/1135 AL COMISIEI

din 23 iunie 2017

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor dimetoat și ometoat din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Pentru dimetoat (sumă de dimetoat și ometoat, exprimată în dimetoat), limitele maxime de reziduuri (LMR-uri) au fost stabilite în anexa II și în partea B din anexa III la Regulamentul (CE) nr. 396/2005.

(2) La 22 aprilie 2016, Franța a informat Comisia cu privire la o măsură de urgență națională, adoptată în conformitate cu articolul 54 din Regulamentul (CE) nr. 178/2002 al Parlamentului European și al Consiliului (2), care suspendă importurile și introducerea pe piață în Franța a cireșelor proaspete provenite din alte state membre ale Uniunii Europene sau din țări terțe, în cazul cărora utilizarea produselor de protecție a plantelor care conțin substanța activă dimetoat este autorizată pentru tratarea cireșilor. În conformitate cu articolul 54 alineatul (2) din regulamentul respectiv, la 28 aprilie 2016, în cursul unei reuniuni a Comitetului permanent pentru plante, animale, produse alimentare și hrană pentru animale, s-a convenit că o reexaminare a LMR-urilor ar trebui să reprezinte o prioritate, în scopul de a stabili noi LMR-uri pe baza unei evaluări științifice efectuate de Autoritatea Europeană pentru Siguranța Alimentară (denumită în continuare „autoritatea”). Prin urmare, în conformitate cu articolul 43 din Regulamentul (CE) nr. 396/2005, Comisia i-a solicitat autorității să efectueze o astfel de reexaminare prioritară a LMR-urilor existente pentru dimetoat și ometoat. Autoritatea a transmis avizul său motivat la 28 noiembrie 2016 (3).

(3) Autoritatea a propus modificarea definiției reziduului „sumă de dimetoat și ometoat, exprimată în dimetoat” în vederea înlocuirii sale cu definițiile separate ale reziduurilor pentru „dimetoat” și „ometoat” și a concluzionat că LMR-urile pentru pepeni galbeni și sfeclă de zahăr pot ridica probleme în materie de protecție a consumatorilor. În consecință, autoritatea a recomandat reducerea LMR-urilor existente pentru aceste mărfuri. Ea a concluzionat că, în ceea ce privește LMR-urile pentru andive, nu au fost disponibile informații și că este necesară o analiză suplimentară din partea responsabililor cu gestionarea riscurilor. Prin urmare, LMR-urile pentru acest produs ar trebui să fie stabilite la limita specifică de cuantificare. Autoritatea a concluzionat că, în ceea ce privește LMR-urile pentru varză chinezească, nu au fost disponibile informații privind existența unor bune practici agricole care să fie sigure pentru consumatori și că este necesară o analiză suplimentară din partea responsabililor cu gestionarea riscurilor. Prin urmare, LMR-urile pentru acest produs ar trebui să fie stabilite la limita specifică de cuantificare. Ea a concluzionat că, în ceea ce privește LMR-urile pentru grepfrut, portocale, lămâi, lămâi verzi „lime”, mandarine, cireșe, măsline de masă, sfeclă, morcovi, țelină de rădăcină, hrean, păstârnac, rădăcină de pătrunjel, ridichi, barba-caprei, gulii furajere, napi, usturoi, ceapă, ceapă eșalotă, ceapă de primăvară, tomate, vinete, dovleci, pepeni verzi, broccoli, conopidă, varză de Bruxelles, varză cu căpățână, salată, sparanghel, mazăre, măsline pentru ulei, boabe de orz, boabe de ovăz, boabe de secară, boabe de grâu, sfeclă de zahăr și rădăcini de cicoare, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005, la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în termen de doi ani de la data publicării prezentului regulament.

(4) Comisia a consultat laboratoarele de referință din Uniunea Europeană pentru reziduurile de pesticide cu privire la necesitatea de a adapta anumite limite de cuantificare. Laboratoarele menționate au concluzionat că, pentru anumite mărfuri, progresele tehnice necesită stabilirea unor limite specifice de cuantificare.

(5) Pe baza avizului motivat al autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(6) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(7) Prin urmare, Regulamentul (CE) nr. 396/2005 ar trebui modificat în consecință.

(8) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și în cazul cărora, potrivit informațiilor disponibile, se menține un nivel ridicat al protecției consumatorilor. Întrucât nu poate fi exclus un risc pentru consumatori dacă se mențin actualele LMR-uri, valorile pentru dimetoat și ometoat de 0,01 mg/kg pentru pepeni galbeni ar trebui să se aplice tuturor produselor de la data aplicării prezentului regulament.

(9) Înainte ca LMR-urile modificate să devină aplicabile, ar trebui acordată o perioadă rezonabilă pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanța activă dimetoat din și de pe toate produsele, cu excepția pepenilor galbeni, Regulamentul (CE) nr. 396/2005, astfel cum era formulat înainte de a fi modificat prin prezentul regulament, continuă să se aplice produselor care au fost produse înainte de 17 ianuarie 2018.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament se aplică de la 17 ianuarie 2018.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 23 iunie 2017. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(3) Reasoned opinion on the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005 [Aviz motivat privind reexaminarea prioritară a limitelor maxime de reziduuri existente pentru dimetoat și ometoat în conformitate cu articolul 43 din Regulamentul (CE) nr. 396/2005]. EFSA Journal 2016;14(11):4647, 50 pp.